钦定古今图书集成/历象汇编/历法典/第078卷 > 新法历引 > 交食
## 钦定古今图书集成/历象汇编/历法典/第078卷 > 新法历引 > 交食

凡日月之行二十九日有奇，而东西同度，谓之“会朔。” 至若日行在黄道近交，人视为与日同经同纬，是人目与月日相参直，而月魄正隔日光，于人目则为日食。日食者，非日失其光，光为月掩耳。凡太阴距太阳百八十度，而正与之冲，谓之望。若当冲时，月行近于两交，必入地景而为暗虚。此乃月日同在一线，而地居其中间，日光为地所阻，不能射照月体，则月失其光而为月食。此日月二食者，躔度有恒，持筹推步，分秒确然，而历家各法之疏密，于此更难掩也。试言其略，黄白二道相交之二所，名“正交、中交。” 凡日月行及二交为同度，同度则有食矣。然而论交又须论限，及交而在限内则食，限外则不食，此不可不审也。顾限度诸方不一，盖太阳于诸方之地，平高度不同，而阴阳二历之各限亦异。论煖带下之地，二历互相受变。如白道向南极半周，有时在天顶及黄道之中，势必反谓为阴历；白道向北半周，是时在黄道外，势必反谓为阳历。故其下日食之限，莫得而定之也。他域更近于北，必阴历限多，阳历限少；更近于南，必阳历限多、阴历限少。比如京师近北，约算阳历八度、阴历二十一度，则知日月相会。“凡在阳历近二交八度，在阴历近二交二十一度，其下必见日食。” 而过此限以往，则否，即北可以推南，莫不以远近分多寡矣。然而二历食限之度有异者，其故盖在月轮。月轮比日最近于地，而月又小于地。人目见月之所又在地面，不在地心，故以月天论地平。虽天与地球皆为平分，直过其心，而人在地面高，所以视天地之两界，则似地球与月天，非平分也。少半在上，多半在下，而差约一度。故以本法推算，月已出正地平，其于人目所视之地平，尚少一度。此其较谓之“视差。” 盖惟月在天顶正地平与视地平之极，皆以一直线合于天顶，无有视差。过此左右，不免有差。愈远天顶愈近，地平差必愈甚。夫视差无他，恒降下月体数十分耳。设令日月同度，同在近交之南，又因同度并在正地平上高二十度，则太阳于视地平为十九度五十八分，祇降二分，太阴于视地平为十九度，直降一度矣，而日月二差之较为五十八分。故以算论，虽二曜同高同度，而人目视之，太阴恒下于太阳，一度弱，不掩日光则不食。若二曜在地平上高七十度，则太阳无视差。太阴视差止二十分，其降于太阳亦止二十分，势必相切，或至掩数分而成食。若二曜在交北，又当以太阴算在太阳之上，庶因视差所降，而掩阳光以为食也。顾此二地平之差，又分二类：一加减交食分数，谓之气差；一加减时刻，谓之时差。历算之艰且剧，莫过于此，所最当究心者也。

系日食之全与不全，其故有二：一由天上之行，一由食时地平上高弧之度，故均一食也。有见全食者，有见食多寡不等者，有全不见食者。就南北论见食地界，设如北京见全食，其南北各距四十五度之地，为万一千有馀里，皆见有食，然而多寡不等。就东西论，各距六十度为万五千有馀里，各见食而分数多寡亦不等焉。即月食时刻南北亦有不同，而东西为甚也。

===三馀===

三馀。旧加紫气，名为四馀，亦谓之“四隐曜。” 然详求天行，实无紫气，且绝无当于推步之术，故《西法》弃而不录。第取三馀：一罗㬋，一计都，一月孛。罗㬋即白道之正交，计都即中交也。月道自南愬北，以交于黄道之一点，此点有本行，每日左旋三分有奇，而罗㬋正对之点，即为计都。盖两规斜络，其两交之二点，必正相对也。月孛是月所行圈，极高极远之点，谓月离于是其行极迟，其体见极小。盖孛云者，指其交转两行相悖之义，故其平行右旋，每日七分有奇。是三点者，土、木、火诸星，本圈亦有之，名义皆同，第其各行不同耳。古历悉所未谙，悉置不推不录。新法用算五星之纬，故于本历各详其名数云。独惜日者之流，以罗计、月孛等名，皆指为星，谓其所躔宿度，各有吉凶，用以推人禄命。不知周天诸道诸点，皆人所设，以便揆算其行度耳，并非实物，何与吉凶？至“紫气” 一曜，或谓生于闰馀，或谓土木相会，或谓古人以是纪直年宿，故二十八年而一周天，都无义理可考。故《月离历指》详论其必无是曜也。